b'\n_START_ARTICLE_\nActinostrobus\n_START_SECTION_\nNimi\n_START_PARAGRAPH_\nSuvun tieteellinen nimi Actinostrobus tulee kreikankielisist\xc3\xa4 sanoista, jotka tarkoittavat s\xc3\xa4dett\xc3\xa4 ja k\xc3\xa4py\xc3\xa4. Nimi viittaa kasvien k\xc3\xa4pyihin, joiden suomujen asento on s\xc3\xa4teitt\xc3\xa4inen.\n_START_SECTION_\nKuvaus\n_START_PARAGRAPH_\nSuvun Actinostrobus edustajat ovat puuvartisia kasveja. Ne ovat yleens\xc3\xa4 pensaita, mutta osa lajeista voi my\xc3\xb6s kasvaa puumaiseksi. Pensasmaiset kasvit ovat usein rentovartisia. Luonnossa esiintyy kuitenkin my\xc3\xb6s luutamaisia muotoja, joiden varret ovat pystyj\xc3\xa4. Pienemm\xc3\xa4t oksanhaarat ovat lyhyit\xc3\xa4 ja siirottavia tai kohenevia._NEWLINE_Suvun kasvit ovat ainavihantia. Lehdet kasvavat s\xc3\xa4teitt\xc3\xa4in kolmen kiehkuroina, ja niill\xc3\xa4 on johteinen lehtikanta. Nuorten kasvien varhaislehdet ovat neulasmaisia, kun taas vanhempien kasvien my\xc3\xb6h\xc3\xa4islehdet ovat suomumaisia ja yleens\xc3\xa4 alle 5 millimetri\xc3\xa4 pitki\xc3\xa4. Laji Actinostrobus acuminatus ei yleens\xc3\xa4 lakkaa tuottamasta varhaislehti\xc3\xa4, vaan vanhemmilla yksil\xc3\xb6ill\xc3\xa4 on kumpaakin lehtityyppi\xc3\xa4. Lehden kaikilla pinnoilla on ilmarakoja._NEWLINE_Suvun edustajat ovat yksikotisia, joten samassa kasviyksil\xc3\xb6ss\xc3\xa4 on erillisi\xc3\xa4 hede- ja emikukintoja. Hedekukinnot eli hedek\xc3\xa4vyt ovat pieni\xc3\xa4 ja lieri\xc3\xb6m\xc3\xa4isi\xc3\xa4. Niiss\xc3\xa4 on 10\xe2\x80\x9318 s\xc3\xa4teitt\xc3\xa4isesti asettunutta hedelehte\xc3\xa4. Emikukinnot eli k\xc3\xa4vyt kasvavat 2\xe2\x80\x933 k\xc3\xa4vyn ryhmiss\xc3\xa4. Ne muodostuvat tavallisesti kuudesta yhteenkasvaneen k\xc3\xa4pysuomun ja peitinsuomun muodostamasta suomusta. N\xc3\xa4m\xc3\xa4 suomut ovat asettuneet kahdeksi kolmen kiehkuraksi. Toisin kuin s\xc3\xa4desypresseill\xc3\xa4, k\xc3\xa4vyn tyvell\xc3\xa4 on useampi limitt\xc3\xa4isten suojuslehtien muodostama kiehkura. K\xc3\xa4pysuomut avautuvat k\xc3\xa4pyjen kypsytty\xc3\xa4 siten ett\xc3\xa4 koko k\xc3\xa4py aukeaa k\xc3\xa4rjest\xc3\xa4\xc3\xa4n, kuten s\xc3\xa4desypresseill\xc3\xa4kin. Yhdess\xc3\xa4 k\xc3\xa4pysuomussa on yksi tai kaksi siemenaihetta ja k\xc3\xa4vyss\xc3\xa4 yleens\xc3\xa4 yhteens\xc3\xa4 8-12 siement\xc3\xa4. Siemenell\xc3\xa4 on kolme tasakokoista lenninsiipe\xc3\xa4. Sirkkalehti\xc3\xa4 on kaksi.\n_START_SECTION_\nLuokitus\n_START_PARAGRAPH_\nActinostrobus kuuluu sypressikasvien heimon alaheimoon Callitroideae. L\xc3\xa4himpi\xc3\xa4 sukulaisia ovat ulkoisesti hyvin samankaltaiset s\xc3\xa4desypressit sek\xc3\xa4 omaan yksilajiseen sukuunsa kuuluva Neocallitropsis pancheri.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nSukua Actinostrobus esiintyy luonnonvaraisena ainoastaan L\xc3\xa4nsi-Australian etel\xc3\xa4osissa. Suku on sopeutunut alueen kuiville ja kuivahkoille pensastomaille, joille ovat tyypillisi\xc3\xa4 l\xc3\xa4mpim\xc3\xa4t, kuivat kes\xc3\xa4t ja sateiset talvet. Alueen kasvillisuuden muita tyypillisi\xc3\xa4 edustajia ovat myrttikasvit (Myrtaceae) kuten kaarnamyrtit (Melaleuca) ja eukalyptukset (Eucalyptus) sek\xc3\xa4 proteakasvit (Proteaceae) kuten banksiat (Banksia).'